የሚዲያ አካላት የዋናው ኦዲተር በሚያወጣው ሪፖርት ላይ ተንተርሰው ሊሰሩ ይገባል – ዋና ኦዲተር 
በየዓመቱ የሚቀርቡ የተቋማትን ሪፖርት መሰረት በማድረግ የመገናኛ ብዙሀን በርካታ ተከታታይ ዘገባዎችን በመስራት ለመልካም አስተዳደር መስፈን የበኩላቸውን ሊወጡ እንደሚገባ የፌደራል ዋናው ኦዲተር አስታወቀ፡፡የፌደራሉ ዋና ኦዲተር ለሚዲያ ባለሙያዎች ባዘጋጀው የምክክር መድረክ ላይ የተገኙት ምክትል ዋና ኦዲተር መሰረት ዳምጤ እንዳመለከቱት፤  የህዝብ ሀብቶች በአግባቡ ስራ ላይ እንዲውሉ በማድረጉ በኩል ሚዲያው  የተፈለገውን ያህል እየሰራ አይደለም፡፡በሪፖርቱ በጉድለት የሚቀርቡ ሰነዶችን ይዞ የት እንደደረሱና ለምን ጥቅም እንደዋሉ ተከታትሎ የዘገባ ስራ ሊሰራ እንደሚገባ አብራርተዋል፡፡ምክትል ዋና ኦዲተሯ እዚህ ላይ የሚታየውን ክፍተት መስሪያ ቤታቸው በማረም ከሚዲያ ተቋማቱ ጋር በቅንጅት ለመስራት መዘጋጀቱን አረጋግጠዋል ፡፡ዋናው ኦዲተር የተቋቋመበት አንዱ ዓላማም  ለዜጎች የሚከናወኑ የልማት ስራዎች  በግልጽነት ለህዝብ ጥቅም መዋል አለመዋላቸውን ለማሳየት ነው ብለዋል፡፡በሪፖርቱ የ174 ተቋማት የስራ እንቅስቃሴን በመገምገም የተያዘላቸውን ወጪ በአግባቡና ለታለመለት ዓላማ ስለማዋላቸው በግልጽ በመተንተን በየዓመቱ ይፋዊ ሪፖርት ለምክር ቤቱ ያቀርባል፡፡በምክክር መድረኩ ላይ የተገኙት ጋዜጠኞች በበኩላቸው ዋናው ኦዲተር በቅንጅት ለመስራት መዘጋጀቱ ጥሩ ቢሆንም በሪፖርት አቀራረቡ ወቅት ሙያዊ ቃላትን በመጠቀም የተዛባ ዘገባ እንዳይለቀቅ ሪፖርቱን ግልፅ በሆነና ለሁሉም ህብረተሰብ በሚረዳ መልኩ ማቅረብ እንደሚኖርበት አስገንዝበዋል፡፡እንዲሁም ጋዜጠኞች ሪፖርቱን ተንተርሰው ለሚያከናውኑት ስራ ዋናው ኦዲተር መስሪያ ቤት የመረጃ ድጋፍ በመስጠት የበኩሉን እንዲወጣ ጠይቀዋል፡፡ለተነሱ ጥያቄዎች ምላሽ የሰጡት የፌደራሉ ዋናው ኦዲተር መስሪያ ቤት የህዝብ ግንኙነት ዳይሬክተር አቶ አወቀ ጠናው ሪፖርቱ በግልጽ ቋንቋና በወቅቱ ለሁሉም ሚዲያ እንዲደርስ ይደረጋል ብለዋል፡፡ድጋፍና ክትትል በመስጠትረገድም መስሪያ ቤቱ ወደኋላ እንደማይል ጠቁመው፤ በቅርቡ የአዲስ ዘመን ጋዜጣ ከአዲስ አበባ ዩኒቨርስቲ ጋር ተያይዞ ለተነሳው ጥያቄ ለፍርድ ቤት የምስክርነት ቃሉን መስጠቱን ለአብነት አንስተዋል፡፡በስልጠናው የክዋኔ ኦዲተር ምንነት ፣ መገናኛ ብዙሃን በኦዲት ሪፖርት አዘጋገብና የኦዲት ምንነት በሚሉ ነጥቦች ላይ ትኩረት ያደረጉ ገለጻዎች  በባለሙያዎች ቀርበው  ውይይት ተደርጎባቸዋል-(ኢዜአ) ፡፡